recursal/SuperWikiNEXT-32B huggingface dataset:
פירוש נוסף ערך זה עוסק במזל אסטרולוגי. אם התכוונתם לקבוצת כוכבים, ראו שור (קבוצת כוכבים).
סמל מזל שור
שור
בול ישראלי המוקדש למזל שור
**מזל שור** הוא אחד משנים עשר המזלות שבגלגל המזלות. באסטרולוגיה המערבית, "בן מזל שור" הוא מי שנולד בין 20 באפריל לבין 20 במאי (לערך). במסורת היהודית מתייחס מזל שור אל חודש אייר. בלוח השנה במגילות קומראן משויך מזל שור לחודש ניסן. מושג זה מתייחס לרעיון שבתקופה הנתונה מיקום השמש באזור השמיים המוקצה למזל שור האסטרולוגי. כיום, אין חפיפה בין קונסטלציית השור לבין אזור השמיים של מזל שור בגלל נקיפת ציר כדור הארץ.

מזל שור במיתולוגיה היוונית
--------------------------

|  |  |
| --- | --- |
|  |  ראו גם – **שור (קבוצת כוכבים)#מיתולוגיה** |

במיתולוגיה היוונית מסופר שזאוס, שחשק באירופה, הפך את עצמו לשור כדי לפתות אותה. הוא הופיע כשור יפהפה בין עדרי הבקר של אביה בחופי פיניקיה, ולאחר שמתוך הפיתוי עלתה עליו, הוא חטף אותה לכרתים, שם הציג את עצמו לה בצורתו האמתית ושכב עמה. בדיוניסיקה מסופר שלאחר מכן, לצד קרסול העגלון הופיע זאוס השור בכוכבים, כפוף על ירכיו בעלותו על נתיבו: שקוע למחצה בים, מושיט את רגלו הימנית לאוריון, ובערב מחיש צעדיו בכיפת השמים וחולף על־פני העגלון העולה איתו בנתיבו. קבוצת הכוכבים שור היתה הבסיס למזל השור.

מזל שור באסטרולוגיה
-------------------

### שיוך אסטרולוגי

מזל שור הוא אחד משלושת מזלות יסוד האדמה, יחד עם מזל בתולה ומזל גדי. הוא משתייך לקבוצת המזלות הקבועים, יחד עם מזל אריה, מזל עקרב ומזל דלי. הכוכב השליט של מזל שור הוא נוגה (ונוס).

ראו גם
------

* מיתולוגיה
* אסטרולוגיה
* ארבעת היסודות

קישורים חיצוניים
----------------

ויקישיתוף מדיה וקבצים בנושא **מזל שור** בוויקישיתוף

הערות שוליים
------------

1. ↑  ספר יצירה פרק ה' משנה ח'
2. ↑  נונוס, **דיוניסיקה**, 1.46–1.362 (ראו במקור עם תרגום ובתרגום לאנגלית)

| גלגל המזלות |
| --- |
| 

|  |  |
| --- | --- |
| טלה () • שור () • תאומים () • סרטן () • אריה () • בתולה () 
מאזניים () • עקרב () • קשת () • גדי () • דלי () • דגים () |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph116954

 |
**סאייטאנו בארטולומה בונין ואסקאס** (בספרדית: **Cayetano Bartolomé Bonnín Vásquez**; נולד ב-30 ביוני 1990 ידוע כ**טאנו**) הוא כדורגלן דומיניקני המשחק בעמדת הבלם בלינארס.

קריירת מועדונים
---------------

טאנו התחיל את הקריירה שלו במחלקת הנוער של מאיורקה בה שיחק 11 שנים. לאחר תקופה קצרה בקבוצת המילואים הושאל לריאל חאאן.

בקיץ 2010 טאנו חתם בריאל מדריד והצטרף לקבוצה השלישית של המועדון. בהמשך הוא שיחק גם בקבוצת המילואים של ולנסיה.

בפברואר 2013, טאנו רשם הרחקה מהקו בבעיטת מספרים במהלך משחק הליגה נגד הוספיטאלט. ב-3 בספטמבר 2013 חתם בנוחה, אך חודש לאחר מכן הצטרף לויאריאל ג'.

ב-8 ביולי 2015 חתם באוסאסונה מהליגה הספרדית השנייה. הוא ערך את הופעת הבכורה שלו עבור המועדון ב-30 באוגוסט בניצחון 0-1 נגד מיראנדס. טאנו היה שותף להעפלה של הקבוצה לליגה הראשונה בתום העונה. ב-10 בספטמבר 2016 טאנו רשם את הופעת הבכורה שלו בליגה הספרדית בהפסד 5-2 נגד ריאל מדריד בו גם הורחק.

באוגוסט 2018 חתם בליידה מהליגה השלישית.

ב-11 ביוני 2019 בונין חתם באלמריה מהליגה השנייה, אך ב-9 בספטמבר 2019 שוחרר מהקבוצה וחתם בראפיד בוקרשט מהליגה הרומנית השנייה.

ב-8 בספטמבר 2020, בונין חזר לספרד וחתם בהרקולס.

בקיץ 2022 בונין חתם בוויבוננזה.

קריירה בינלאומית
----------------

אימו של טאנו נולדה ברפובליקה הדומיניקנית ולכן לטאנו הייתה אופציה לייצג את הרפובליקה הדומיניקנית. ב-24 במרץ 2013 הוא ערך את הופעת הבכורה שלו בנבחרת הרפובליקה הדומיניקנית בניצחון 1-3 נגד האיטי.

קישורים חיצוניים
----------------

* טאנו בונין, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑   Espectacular chilena del jugador del Valencia CF Mestalla, Tano, סרטון באתר יוטיוב
**תומאס ארנסט "סאץ'" סנדרס** (מוכר גם כ**טום סנדרס**. באנגלית: **Thomas Ernest "Satch" Sanders**; נולד ב-8 בנובמבר 1938) הוא כדורסלן עבר אמריקאי ששיחק בקבוצת בוסטון סלטיקס מליגת ה-NBA בין השנים 1960–1973, וזכה עמה ב-8 אליפויות NBA. לאורך קריירת המשחק ב-NBA העמיד ממוצעים של 9.6 נקודות, 6.3 ריבאונדים ו-1.1 אסיסטים למשחק.

לאחר פרישתו אימן את קבוצת הכדורסל של אוניברסיטת הרווארד במשך 4 עונות, וכן את בוסטון סלטיקס ב-62 משחקים. בשנת 2011 הוצג בהיכל התהילה של הכדורסל כ"תורם לכדורסל".

קריירת מכללות
-------------

סנדרס נולד וגדל בעיר ניו יורק, ולמד באוניברסיטת ניו יורק בין השנים 1957–1960. בעונת 1960 הוביל את קבוצת הכדורסל של האוניברסיטה לשלב הפיינל פור של טורניר אליפות המכללות, בפעם השנייה בלבד בתולדותיה, עם ממוצעים של 21.4 נקודות ו-15.2 ריבאונדים למשחק. במשחק חצי הגמר הפסידה ניו יורק לאוניברסיטת המדינה של אוהיו בה שיחקו ג'רי לוקאס וג'ון האבליצ'ק, ובמשחק על המקום השלישי היא הפסידה לאוניברסיטת סינסינטי אותה הוביל אוסקר רוברטסון.

קריירת משחק
-----------

סנדרס נלקח בבחירה השמינית של דראפט ה-NBA 1960 על ידי בוסטון סלטיקס, אלופת שתי העונות הקודמות. בכל 6 עונותיו הראשונות בליגה זכה עם הסלטיקס באליפות ה-NBA, ובעונותיו השמינית והתשיעית זכה בשתי אליפויות נוספות. בקבוצה עמוסת הכוכבים של הסלטיקס בלט סנדרס כשחקן הגנה מצוין, על כן הופקד לשמור על שחקני המפתח של הקבוצות היריבות. בצד ההתקפי שמר סנדרס על יכולת סולידית ויציבה כמעט לאורך כל הקריירה, כאשר בכל אחת מהעונות 1962–1970 קלע בין 10.2 ל-12.6 נקודות בממוצע למשחק. בשלוש עונותיו האחרונות בקריירה סבל מפציעות וקלע 4.4 נקודות בכ-13.8 דקות למשחק.

8 אליפויות ה-NBA בהן זכה מציבות את סנדרס במקום השלישי בתולדות הליגה, לצד חבריו לקבוצה טום היינסון, קיי. סי. ג'ונס וג'ון האבליצ'ק, בעוד ביל ראסל (11) וסם ג'ונס (10) הם השחקנים היחידים שזכו ביותר אליפויות ממנו. כמו כן, סנדרס הוא אחד משלושה שחקנים בלבד שניצחו בכל 8 סדרות הגמר בהן השתתפו (לצד קיי. סי. ג'ונס והאבליצ'ק). לאחר פרישתו בשנת 1973 הפרישו הסלטיקס את גופייתו, עם המספר "16".

קריירת אימון
------------

מיד בסיום קריירת המשחק מונה למאמן קבוצת הכדורסל של אוניברסיטת הרווארד. בכך הפך סנדרס לאפרו-אמריקאי הראשון שמאמן קבוצת ספורט של אוניברסיטה החברה בליגת הקיסוס.

בינואר 1978, לאחר 4 עונות באוניברסיטת הרווארד, מונה למאמן בוסטון סלטיקס במקומו של טום היינסון. בעת מינויו החזיקה הקבוצה במאזן ניצחונות שלילי 11–23 (32.4%), ועד סיום העונה תחת סנדרס רשמה מאזן 21–27 (43.8%). בכך נותרה בוסטון מחוץ לפלייאוף ה-NBA לראשונה מזה 7 עונות. לאחר שפתחה את עונת 1978/1979 עם 2 ניצחונות מתוך 14 משחקים פיטרה בוסטון את סנדרס מתפקידו, ומינתה במקומו את דייב קאונס ששימש כשחקן-מאמן.

קישורים חיצוניים
----------------

ויקישיתוף מדיה וקבצים בנושא **סאץ' סנדרס** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר היכל התהילה של הכדורסל
* פרופיל, באתר ליגת ה-NBA

הערות שוליים
------------

1. 1 2  סטטיסטיקות הקריירה של סנדרס ב-NBA, באתר basketball-reference.com
2. 1 2  דף השחקן, באתר היכל התהילה
3. ↑  סטטיסטיקות המכללות של סנדרס, באתר sports-reference.com
4. ↑  רשימת הנבחרים בדראפט 1960, באתר basketball-reference.com
5. ↑  N.B.A. Finals Legend or Loser, באתר הניו יורק טיימס, 19 ביוני 2016
6. ↑  The Ivy Influence: Tom "Satch" Sanders, באתר ivyleaguesports.com,‏ 10 באוגוסט 2014
שרידי טחנת הקמח בנחל שכם
**נחל שכם** (בערבית נקרא ואדי ל שעיר בחלקו העליון, וואדי אל בורג' בחלקו התחתון) הוא נחל הזורם בשומרון, ואחד מיובליו העיקריים של נחל אלכסנדר (יחד עם נחל תאנים). הנחל מתחיל באזור העיר שכם (בין הר גריזים והר עיבל), ומכאן שמו. אל הנחל חוברים יובלים נוספים המנקזים את האזור שמצפון־מערב לשכם, עד לסילת א-ד'אהר.

הנחל זורם בבקעה רחבה משכם מערבה ועד רמין, שם הוא מתחתר במעבר צר עד ענבתא, שכיוונו צפון מערב. לאחר מכן שב הנחל לזרום מערבה עד לנור א-שמס, שם מגיע הנחל למישור. הנחל חולף מצפון לטולכרם ומדרום לשוויכה, חוצה את גדר ההפרדה מדרום לבת חפר, ונשפך לנחל אלכסנדר ממזרח לגן יאשיה. אורכו מראשיתו ועד לנקודת החיבור עם נחל אלכסנדר כ-30 ק"מ.

בסמוך לנחל שרידים של מספר טחנות קמח. הדרך ההיסטורית בין שכם לטול כרם (כביש 57) מנצלת את תוואי הנחל לכל אורכו. בתקופת מלחמת העולם הראשונה נסללה מסילת ברזל לאורך הנחל, מתחנת הרכבת מסעודיה על מסילת השומרון ועד לתחנת הרכבת טול כרם שם המשיכה במישור בכיוון דרום בתוואי המסילה המזרחית, מסילה שנועדה לסייע למאמץ המלחמתי העות'מאני לכיוון תעלת סואץ. המסילה הייתה בשימוש רכבות נוסעים בין טול כרם לשכם עד אמצע תקופת המנדט הבריטי.

במהלך המחצית השנייה של המאה ה-20 הנחל זוהם במי שפכים מאזור שכם וטולכרם, כולל פסולת תעשייתית של בתי בד, והיה גורם הזיהום המרכזי של נחל אלכסנדר. בשנת 1996 יזמה המועצה האזורית עמק חפר בשיתוף פעולה עם עיריית טולכרם, קק"ל והמשרד להגנת הסביבה פרויקט לשיקומו. הוקם מתקן לטיהור שפכים בסמוך לבת חפר, שמטהר את מרבית השפכים (מט"ש יד חנה) שנחנך בשנת 2002. במהלך שנת 2012 פונו מאפיק הנחל כ-75,000 קוב בוצה מזוהמת ופסולת על ידי יחידת תיאום פעולות הממשלה בשטחים של משרד הביטחון.

במהלך ינואר בחורף 2013 הנחל נסתם בחלק בו חוצה את חומת ההפרדה, כתוצאה מסחף וחקלאות, כך שהחל להיווצר אגם מצידה המזרחי של חומת ההפרדה (ששימשה כסכר), מה שלבסוף ערער את יסודותיה ומוטט אותה, וכך גל חריג בגובהו גרם להצפות בתים רבות ולנזק רב לרכוש בחלקה הדרומי של בת חפר. ההצפות הובילו לאירוע בו טבעו למוות שתי נשים פלסטיניות באזור טול כרם[דרוש מקור].

קישורים חיצוניים
----------------

ויקישיתוף מדיה וקבצים בנושא **נחל שכם** בוויקישיתוף
* אירוע ההצפה בבת חפר - היבטים בהיערכות ובטיפול, בתוך: דוח שנתי 64ב התשע"ד-2014, באתר מבקר המדינה

הערות שוליים
------------

1. ↑  צפריר רינת, על גדות הנחל בטול כרם, באתר הארץ, 24 בפברואר 2008
2. ↑  בת חפר: מאות נלכדו בבתים שהוצפו, חדשות 2, 8 בינואר 2013.

|  נחלי השומרון |
| --- |
| נחלי איתן | נחל קישון • נחל חדרה • נחל תרצה • נחל קנה |
| נחלי אכזב | נחל תענך • ורדי טייבה • ואדי עזם • ואדי ג'אמוס • נחל נרבתה • נחל בזק • ואדי אל-חשנה • ואדי אל-בשם • נחל מילחה • ואדי אל-פארעה • נחל חביבה • נחל שכם • נחל אסף • ואדי דיר שרף • נחל תאנים • ואדי ערעור • נחל קנה • ואדי אל-אח'מר • ואדי אל-ג'נאב • ואדי א-שער • נחל רבה • ואדי אל-ח'ליל • ואדי עלי • ואדי אל-ג'נאב • נחל שילה • ואדי מוסא • ואדי רשאש • נחל הילה • ואדי אל-עיש • ואדי אל-בלט • ואדי אל-חכם • ואדי א-זרקה • נחל אברך |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007475798705171

 |
**דסואטודו** (מלטינית: **desuetudo**) או **מנהג מבטל הלכה** היא דוקטרינה משפטית שלפיה נורמה שנקבעה בחקיקה ראשית או בחקיקת משנה פוקעת ואינה ניתנת לאכיפה כאשר נוצר נוהג של העדר-אכיפה. חוסר שימוש ארוך ורציף בנורמה נוטל ממנה את תוקפה, לפחות במובן זה שמערכת בתי המשפט לא תיאות להעניש את מי שהפר את אותה הנורמה.

מקורו של העיקרון בשיטות המשפט המערביות של ימינו הוא במשפט הרומי. הוא מוסבר בדיגסטה שבקורפוס יוריס קיוויליס (Digest, Book I, Title III, Section 32) באופן הבא: "כמו שהחוקים עצמם מחייבים רק משום שהתקבלו על ידי העם, כך כל מה שהעם הביע הסכמתו, אפילו ללא חוק כתוב, צריך בצדק לחייב את הכל... מסיבה זו התקבל כחוק, ובצדק, שחוקים מתבטלים לא רק על ידי המחוקק, אלא גם על ידי הסכמה שקטה כללית לבטלם בדרך של אי שימוש". מסורת המשפט הקונטיננטלי, היונקת מן המשפט הרומי, מכירה בעקרון של דסואטודו. גם בגמרא נזכר עיקרון זה: רבי אושעיא קבע כי "המנהג מבטל את ההלכה."

לעומת זאת, הדוקטרינה אינה מהווה חלק ממסורת המשפט המקובל. כך, למשל, בשנת 1818 נפסק במקרה Ashford v. Thornton כי הכרעה משפטית באמצעות דו-קרב היא עדיין אופציה הפתוחה בפני נתבע, חרף העדר השימוש הממושך בשיטת הכרעה זו. בתי המשפט בישראל אימצו את המסורת האנגלו אמריקנית וסירבו להכיר בכוחם של מנהגים נוגדי חוק לבטל חוק.

במשפט הפלילי הפרת חוק המטיל חובה או קובע איסור היא בגדר עבירה. לדברי דליה אבן-להב, כדי שיתהווה מנהג נוגד חוק לא די בכך ש"הפרות יחידות מתפשטות בציבור הרחב" ומתפתחות לכדי "מנהג הקובע דרך התנהגות המנוגדת לחוק החרות". נדרשת גם מדיניות של הרשות המבצעת שאינה מונעת את התהליך ומאפשרת למנהג להתגבש.

ראו גם
------

* אות מתה

לקריאה נוספת
------------

* דליה אבן, **דסואטודו** (1977)

הערות שוליים
------------

1. ↑  תלמוד ירושלמי, מסכת בבא מציעא, פרק ז', הלכה א'.
2. ↑  דליה אבן-להב, "מנהגה של הרשות המבצעת שלא לאכוף חוק", **משפט וממשל** ב 477, 484 (תשנ"ה). ראו גם: ע"פ 3520/91 תורג'מן נ' מדינת ישראל, פ"ד מז(1) 441.
3. ↑  אבן-להב, שם, בעמ' 483.
**פאול באום** (בגרמנית: **Paul Baum**‏; 22 בספטמבר 1859 – 15 במאי 1932) היה צייר, שרטט ומדפיס גרמני, חבר הזצסיון הברלינאי. הוא היה הנציג החשוב ביותר של הנאו-אימפרסיוניזם בגרמניה.

קורות חייו
----------

באום החל כצייר פרחים במפעל החרסינה המלכותי. בשנת 1877 החליט ללמוד אצל פרידריך פרלר באקדמיה לאמנויות בדרזדן. כעבור שנה עבר לבית הספר לאמנות הדוכסי הסקסוני של ויימאר, שם למד אצל תיאודור האגן עד 1887. במהלך לימודיו נסע למקלנבורג ולהמבורג וכן להולנד ופלנדריה. בשנת 1888 שהה זמן קצר במושבת האמנות במחוז דכאו.

במהלך נסיעה לפריז בשנת 1890, הוא נתקל בפגישתו הראשונה עם האימפרסיוניזם הצרפתי. לאחר מכן הוא עזב את דכאו ובילה ארבע שנים בקנוקה שבבלגיה, שם התיידד עם קאמי פיסארו והצייר הבלגי תיאו ואן ריסלברגה. בשנת 1894 הוא חזר לדרזדן והפך לחלק מהזצסיון בדרזדן (אנ'). עם זאת, הוא המשיך להיות חסר מנוחה ובשנת 1895 עבר לסינט אנה טר מוידן ליד סלויס, שם התגורר עד שנת 1908. אף על פי כן, שהייתו שם הופרעה על ידי נסיעות רבות לברלין, דרום צרפת, איטליה וטורקיה.

בעת ביקורו בברלין בשנת 1902, הוא הפך לחבר הזצסיון הברלינאי. בשנת 1909 הצטרף ל-Neue Künstlervereinigung München ‏(N.K.V.M.) והשתתף בתערוכה הראשונה שלהם. באותה שנה הוא קיבל את פרס וילה רומנה, שכלל שהייה של שנה ברומא. לאחר מכן נסע לטוסקנה, נשאר שם ארבע שנים בסן ג'ימיניאנו ואז בפירנצה.

לאחר פרוץ המלחמה בשנת 1914, חזר לגרמניה והיה פרופסור באקדמיה. אבל אחרי שנה הוא שוב היה בתנועה.

הוא שהה זמן קצר במושבת האמנות וילינגסהאוזן ונסע משם לנוישטאדט ליד מרבורג. כשחברו, קרל בנצר, מונה לפרופסור באוניברסיטה לאמנות של קאסל בשנת 1918, תפס באום את מקומו כמורה לציור נוף.

בשנת 1921 הוא קנה בית במרבורג, מתוך כוונה שזה יהיה מקום מגוריו הקבוע, אך החל משנת 1924 ואילך התגורר בעיקר בסן ג'ימיניאנו.

באום נפטר שם מדלקת ריאות בשנת 1932.

גלריה
-----

* ווימר בגשםווימר בגשם
* נוף בגשם במקלנבורג נוף בגשם במקלנבורג
* סנט אין סנט אין
* ערימת חציר ערימת חציר
* אביב אביב
* עצים ליד התעלה עצים ליד התעלה
* חורף חורף

קישורים חיצוניים
----------------

ויקישיתוף מדיה וקבצים בנושא **פאול באום** בוויקישיתוף

הערות שוליים
------------

1. ↑  Margarete Braun-Ronsdorf (1953), "Baum, Paul", Neue Deutsche Biographie (NDB) (in German), 1, Berlin: Duncker & Humblot, p. 651; (full text online)
2. ↑  Paul Baum - Biografie und Angebote - Kauf und Verkauf, www.kettererkunst.de

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX1105388
* BnF: cb121284002 (data)
* GND: 118816683
* ISNI: 0000 0000 8396 1421
* KulturNav: ba46b7f6-c32b-4392-a12f-27a8d3c707f4
* LCCN: n89673477
* MusicBrainz: 00892da6-a714-433d-8707-93a9ff7a49f3
* NKC: xx0099055
* NTA: 073851299
* RKD: 5147
* SNAC: w6bp14v2
* SUDOC: 029720400
* ULAN: 500032885
* VIAF: 77112319
* WorldCat: lccn-n89673477

 |
**גרזנוניים** (שם מדעי: Pempheridae) היא משפחת דגים מסדרת הדקראים המצויה בימים רדודים והם דגים פעילי לילה החיים בלהקות. הם קרובי משפחה של המשפחות אפוגוניים (Apogonidae) וחכליליים (Priacanthidae), איתם הם יוצאים מהמערות לסעוד.

מאפיינים
--------

אורכם של הגרזנונים נע בין 7.5 ל-30 ס"מ והם בעלי קשקשים שקופים, ראשים ועיניים גדולות וכהות וזנבות קצרים היוצרים צורה של גרזן. 

דגים אלו חיים בסביבות של מערות רדודות ושוניות באזורים טרופיים, במערב האוקיינוס האטלנטי ובאזור האינדו פסיפי. הם שוכנים בסלעים והמערות ביום ויוצאים בלילה להיזון מזואופלנקטון קטנים ביחד עם דגים נוספים.

מיון
----

* משפחה **גרזנוניים** (Pempheridae)
	+ סוג *Parapriacanthus* - בו 11 מינים
	+ סוג *Pempheris* - בו מעל 70 מינים

קישורים חיצוניים
----------------

ויקישיתוף מדיה וקבצים בנושא **גרזנוניים** בוויקישיתוף
* גרזנוניים, באתר ITIS (באנגלית)
* גרזנוניים, באתר NCBI (באנגלית)
* גרזנוניים, באתר Animal Diversity Web (באנגלית)
* גרזנוניים, באתר האנציקלופדיה של החיים (באנגלית)
* גרזנוניים, באתר GBIF (באנגלית)
* גרזנוניים, באתר אנציקלופדיה בריטניקה (באנגלית)
* אתר למנויים בלבד ניו יורק טיימס, איך הדג הזה מאיר בחשיכה?, באתר הארץ, 19 בינואר 2020

להקת גרזנוניים
**תאוריית המטרה** או **תורת המטרה** היא תאוריה בפסיכולוגיה חברתית המסבירה מצבים של הגברת מוטיבציה באמצעות תהליכים של הצבת מטרות ועיצוב התנהגות מתאימה לצורך השגתן. דמות מרכזית בפיתוח התאוריה היא אדווין לוק.

הנחה בסיסית בתורת המטרה היא שהתנהגות ופעילות אנושית מכוונת על ידי תהליכי חשיבה מודעים. לוק הציג ארבעה עקרונות שלפיהם ניתן למדוד ביצוע של מטרה:

1. קושי המטרה - המידה בה המטרה מאתגרת ודורשת מאמץ להשגתה
2. ספציפיות המטרה - המידה שבה המטרה מוגדרת בצורה ברורה, רצוי כמותית
3. קבלת המטרה - המידה שבה האינדיבידואל מקבל את המטרה כחלק מהוויתו ומזדהה עמה ברמות הכי גבוהות
4. מחויבות למטרה - המידה שבה לאינדיבידואל יש עניין אישי להשיג את המטרה ולבצעה בהצלחה

על המטרה להיות ניתנת להשגה ולהשגת המטרה צריך להתלוות חיזוק חיובי. אם שני התנאים הללו מתקיימים, אזי ככל שהמטרה תהיה קשה יותר, ספציפית יותר, בת רמת קבלה ורמת מחויבות גבוהות יותר, כך רמת הביצוע תהא גבוהה יותר.

לוק הציג בתחילה את שני העקרונות הראשונים, והוסיף לאחר מכן את שני העקרונות הנוספים. ככל הנראה השניים הראשונים הם המשפיעים יותר על המוטיבציה ועל רמת הביצוע.

לפי הנחות התאוריה, מוטיבציה היא מנגנון המקשר בין תודעה לבין פעולה תכליתית המכוונת להשגת מטרות מודעות ומוגדרות - השגת מטרה ספציפית וברורה בלוח זמנים נתון היא גורם לביצוע, להפעלת התנהגות אנושית.

קיימות מספר סוגי מטרות המגבירים מוטיבציה לביצוע: מטרות מיידיות, מטרות ביניים, מטרות סופיות. מטרה סופית שואפת להשיג ביצוע ברור, ואילו מטרות מיידיות או מטרות ביניים הן בדרך כלל פירוק של המטרות הסופיות. לא כל התנהגות ארגונית מוסברת באמצעות מטרות, אולם לוק סבר שמטרות מסבירות הרבה התנהגויות כאלה.

במאמץ להשיג מטרה פועלים מנגנוני הערכה דומים לאלה שבתורת הציפיות, אולם לוק סבר כי למטרה יש כוח מניע ישיר ואילו הציפיות הן כוח מניע עקיף. לפי לוק, צורך משפיע על ערך ואילו ערך משפיע על מטרה - הנחות אלו מהוות רציונל לשני העקרונות הראשונים שניסח בתאוריה.
**צ'ארלס "בו" אאוטלו** (באנגלית: **Charles "Bo" Outlaw**; נולד ב-13 באפריל 1971) הוא כדורסלן עבר אמריקאי, אשר שיחק בליגת ה-NBA בין השנים 1994–2007. לאורך 15 עונותיו ב-NBA שיחק עבור 4 קבוצות שונות, ורשם ממוצעים כוללים של 5.4 נקודות, 4.9 ריבאונדים, 1.6 אסיסטים ו-1.3 חסימות למשחק.

על אף מגבלותיו כשחקן התקפה, היה שחקן משמעותי ב-NBA לאורך שנים רבות בשל יכולותיו ההגנתיות. שיחק באופן קבוע עם משקפי מגן.

קריירת מכללות
-------------

אאוטלו נולד בסן אנטוניו שבטקסס, ובין השנים 1989–1991 למד במכללת סאות' פליינס אשר בלוולנד, טקסס. בשנת 1991 עבר ללמוד באוניברסיטת יוסטון, על מנת לשחק בקבוצת הכדורסל שלה אשר השתתפה בליגת המכללות הבכירה. בעונתו האחרונה ביוסטון, 1992/1993, זכה בתואר שחקן העונה של המחוז הדרום-מערבי (SWC) לאחר שרשם ממוצעים של 16.2 נקודות, 10.0 ריבאונדים ו-3.8 חסימות למשחק, והוביל את כל שחקני ליגת המכללות עם 65.8% קליעה מהשדה.

קריירת משחק מקצועית
-------------------

לאחר שלא נבחר על ידי אף קבוצה בדראפט ה-NBA‏ 1993, שיחק אאוטלו בתחילת עונת 1993/1994 בקבוצות "גרנד ראפידס הופס" מליגת ה-CBA ואסטודיאנטס מדריד מליגת העל הספרדית.

בפברואר 1994 חתם בלוס אנג'לס קליפרס על שני חוזים עוקבים ל-10 ימים, ולאחר מכן חתם בקבוצה עד לסיום עונת 1993/1994. ב-3 העונות הבאות נשאר לשחק בקליפרס, ולאורך התקופה העמיד ממוצעים של 5.7 נקודות ו-4.2 ריבאונדים למשחק.

לקראת עונת 1997/1998 חתם על חוזה באורלנדו מג'יק. באותה עונה קבע שיאי קריירה בממוצעי נקודות (9.5), ריבאונדים (7.8) וחסימות (2.2) למשחק, וסיים במקום השני בליגה באחוזי קליעה מהשדה (אחרי שאקיל אוניל), עם 55.4%. במשחק מול ניו ג'רזי נטס ב-17 באפריל 1998 השיג את הטריפל דאבל הראשון בקריירה, לאחר שקלע 25 נקודות, הוריד 13 ריבאונדים ומסר 10 אסיסטים. בסיום המשחק, כאשר נשאל על ידי כתבים לגבי הטריפל דאבל, ענה אאוטלו "מה זה? סוג של המבורגר?". בעונות 1999 ו-2001 העפיל עם המג'יק לפלייאוף ה-NBA, אך בשני המקרים הודחה הקבוצה כבר בסיבוב הראשון.

לאחר 10 משחקים בעונת 2001/2002, הועבר אאוטלו בטרייד לפיניקס סאנס. בסיום עונת 2002/2003 נשלח בטרייד לממפיס גריזליס, וכשנה לאחר מכן חזר לשחקן בפיניקס. בספטמבר 2005 חתם על חוזה באורלנדו מג'יק, ובשתי עונותיו האחרונות בקריירה מיעט לשחק במדיה, וקלע 2.1 נקודות למשחק בלבד. בנובמבר 2007 שוחרר מהקבוצה ופרש ממשחק, בגיל 36.

קישורים חיצוניים
----------------

ויקישיתוף מדיה וקבצים בנושא **בו אאוטלו** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של אאוטלו ב-NBA, באתר basketball-reference.com
2. 1 2  פיניקס סאנס מצרפת את אאוטלו, באתר ESPN,‏ 16 בנובמבר 2001
3. 1 2  בו אאוטלו, השחקן שאורלנדו ראויה לו, באתר orlandopinstripedpost.com,‏ 15 באוגוסט 2012
4. ↑  סטטיסטיקות המכללות של אאוטלו, באתר sports-reference.com
5. ↑  חצי הכוס המלאה, באתר אורלנדו מג'יק, 26 בספטמבר 2005
6. ↑  ממפיס מצרפת את אאוטלו וצאקאלידיס, באתר ESPN,‏ 30 בספטמבר 2003
7. ↑  אורלנדו מצרפת את קוק ואוונס, ומשחררת את אאוטלו, באתר הקבוצה, 20 בנובמבר 2007
**רב־לוחיתאים** הידועה גם כ**כָּתְנוֹת־יָם** או **כִּיטוֹנִים** (שם מדעי: *Polyplacophora*) היא מחלקה של בעלי חיים ימיים פרימטיבים ממערכת הרכיכות. זוהי קבוצה שהתפתחה במשך הדבון עד ימינו והיא כוללת כיום מעל 940 מינים, כשמינים רבים נוספים נכחדו.

מינים אלה מסוגלים לשכון הן במים טרופיים והן בימים קרים בעומקים שונים, לעיתים עד 6,000 מטרים ועד חופים הסלעיים. עם זאת הם אינם מסוגלים לחיות זמן רב על היבשה ואינם חיים במים מתוקים או מליחים כמו צדפות ומיני חלזונות.

אטימולוגיה
----------

המין הראשון במחלקה זו *Chiton tuberculatus* הוגדר לראשונה על ידי לינאוס בשנת 1758. כפי שהיה נהוג באותה תקופה, שם המשפחה Chitonidae והסדרה Chitonida נגזרו משם זה לפי ההטיה המוסכמת לדרגות טקסונומיות שונות. שמה המדעי של המחלקה היה נתון לכמה מחלוקות טקסונומיות אך בשפה העממית בלעז כונה Chitons. בעברית הוחלט לכנות סדרה זו רב־לוחיתאים על שום שמונת הלוחות המכסות את גבם של היצורים. באותה ספרות לעיתים כונה גם כִּיטוֹנִים כתעתיק של השם בלועזית. בשנת 2003 בישיבה רעג של האקדמיה ללשון העברית אושרה הצעתו של יוסף הלר לאמץ שם עברי נוסף בשם כותונת-ים. את השם הציע הלר מכיוון שתרגומה של המילה Chiton ביוונית הוא כותונת(אנ').

מאפיינים
--------

מיני הכיטונים הם קטנים, שטוחים ובעלי חישה פרימטיבית ביותר המורכבת בעיקר מריח ומראיית צל פרימיטיבית. הם גם בעלי משושים קטנים בתחתית גופם.

גוף הכיטון בעל פלג עליון משוטח, סגלגל ועשוי משמונה לוחיות צפופות, האחוזות ברקמה שמאחדת אותן יחדיו ואינם מסוגלות להיסגר כמו קונכייה של חילזון אך מאפשרים לבעליהם להתכדר לכדור אם הוא נתפס בידי טורף. לכיטון רגל שרירית מפותחת, המאפשרת לו להיצמד לסלעים ולאבנים. הכיטון הוא אוכל רקבובית, שאריות מזון מפוזרות ואצות אותם הוא מגרד מפני סלעים בתוך המים או על החוף. את מזונו הוא מגרד באמצעות מִשְׁנֶנֶת בלסתותיו.

מיון
----

* תת-מחלקה Paleoloricata
	+ סדרה Chelodida
	+ סדרה Septemchitonida
* תת-מחלקה Loricata
	+ סדרה Lepidopleurida
	+ סדרה Chitonida
* טקסונים ללא מקור:
	+ משפחה Scanochitonidae
	+ משפחה Olingechitonidae
	+ משפחה Haeggochitonidae
	+ משפחה Ivoechitonidae

קישורים חיצוניים
----------------

ויקישיתוף מדיה וקבצים בנושא **רב-לוחיתאים** בוויקישיתוף
* רב-לוחיתאים, באתר ITIS (באנגלית)
* רב-לוחיתאים, באתר NCBI (באנגלית)
* רב-לוחיתאים, באתר Animal Diversity Web (באנגלית)
* רב-לוחיתאים, באתר האנציקלופדיה של החיים (באנגלית)
* רב-לוחיתאים, באתר GBIF (באנגלית)
* רב-לוחיתאים, באתר אנציקלופדיה בריטניקה (באנגלית)
* אתר למנויים בלבד הניו יורק טיימס, חוקרים גילו כי שיניה של רכיכה מכילות מינרל נדיר, שחשבו שנמצא רק בסלעים, באתר הארץ, 2 ביוני 2021

הערות שוליים
------------

1. 1 2  "רב־לוחיתאים או כיטונים" באנציקלופדיית החי והצומח של ארץ ישראל, כרך 4 - "החי במים", הוצאת משרד הביטחון. עמ' 67-68.
2. ↑  כָּתְנוֹת-יָם, כִּיטוֹנִים במילון בעלי חיים: רכיכות (תשס"ד), 2003, באתר האקדמיה ללשון העברית
3. ↑  פרוטוקול ישיבה רעג

|  |  |
| --- | --- |
| בקרת זהויות עריכת הנתון בוויקינתונים | 
* NDL: 00563299

 |
**מורטן בסקואו** (בדנית: **Morten Bødskov** נולד ב-1 במאי 1970) הוא פוליטיקאי דני מהמפלגה הסוציאל-דמוקרטית אשר שימש כשר המשפטים בין 2011–2013, כשר המיסוי בין 2019–2022, כשר ההגנה במהלך שנת 2022, וכיום משמש כשר העסקים.

ביוגרפיה
--------

בסקואו נולד בקארופ ב-1 במאי 1970. מגיל צעיר הוא גילה עניין בפוליטיקה, ובגיל 15 הצטרף לנוער הסוציאל-דמוקרטי של דנמרק. הוא המשיך לפעול בארגון במשך שנים רבות, עד שב-1996 הפך לנשיא הארגון. ב-2001 הוא נבחר לפולקטינג מטעם מחוז הבחירה של קופנהגן. ב-2005 הוא מונה בידי מנהיגת הסוציאל-דמוקרטים הלה ת'ורנינג שמידט לסגן יו"ר הסיעה בפולקטינג. ב-2007 נבחר לפולקטינג מטעם מחוז הבחירה של קופנהגן רבתי ומאז המשיך להיבחר ברציפות עד ימינו.

ב-3 באוקטובר 2011 מונה לשר המשפטים בממשלתה של ת'ורנינג שמידט. הוא כיהן בתפקיד עד 11 בדצמבר 2013. בתקופתו הוא פעל להילחם בכנופיות האופנוענים בדנמרק. לאחר שהתגלה כי הסתיר פרטים מוועדת המשפט של הפולקטינג, הוא נאלץ לפרוש מתפקידו. ב-27 ביוני 2019 הוא מונה לשר המיסוי בממשלתה של מדה פרדריקסן. ב-4 בפברואר 2022 הוא הועבר לשמש כשר ההגנה בממשלתה השנייה של פרדריקסן. ב-15 בדצמבר של אותה שנה הוא הועבר להיות שר העסקים.

קישורים חיצוניים
----------------

ויקישיתוף מדיה וקבצים בנושא **מורטן בסקואו** בוויקישיתוף
* מורטן בסקואו, ברשת החברתית אקס (טוויטר)
* מורטן בסקואו באתר הפולקטינג

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 307222051
* WorldCat (עם VIAF): 307222051

 |
**טרוויס ג'רמיין ווטסון** (אנגלית: **Travis Germaine Watson**; נולד ב-20 במרץ 1981 בסן אנטוניו, טקסס) הוא כדורסלן עבר אמריקאי המשחק בעמדת הסנטר ומתנשא לגובה של 2.03 מטרים.

קריירה
------

ווטסון שנולד וגדל בסן אנטוניו, טקסס, החל לשחק מילדותו כדורסל בקבוצת הכדורסל של בית ספרו התיכון, אקדמית הוק היל. לאחר סיום לימודיו התיכוניים, ווטסון החל לשחק בקבוצת הכדורסל של אוניברסיטת מערב וירג'יניה במשך שלוש עונות. 

לאחר מכן, ווטסון בחר שלא להירשם לדראפט ה-NBA והחל את הקריירה המקצועית שלו באירופה. במועדון הכדורסל היווני, פאניוניוס אתונה. כבר בעונתו הראשונה בקבוצה היווה גורם משמעותי בעלייתה של הקבוצה למשחקי ההצלבה של הליגה היוונית. בסיום העונה סיים עם ממוצעים של 13.6 נקודות שהעניקו לו את סגן מלך הסלים בליגה היוונית, בנוסף, ל-12.2 כדורים חוזרים. בעונתו השנייה בקבוצה סיים עם ממוצעים של כ-13 נקודות ו-10 כדורים חוזרים, ללא הישג קבוצתי משמעותי.

לאחר סיום עונת 2004/2005 חתם ווטסון במדיה של אלופת איטליה ומחזיקת הגביע האיטלקי, פורטיטודו בולוניה לעונה אחת. כבר לאחר משחקים בודדים, ווטסון נהפך לשחקן היעיל ביותר אצל אלופת איטליה, ורשם ממוצעים גבוהים: 9.7 נקודות וכ-7.5 כדורים חוזרים בכל המסגרות. בעקבות יכולת זאת, קבוצתו העפילה לשלב ה"טופ 16" של היורוליג.

ווטסון עזב את הקבוצה לאחר עונה אחת, וחתם אצל ארמאני ג'ינס מילאנו. בעונתו הראשונה בקבוצה רשם ממוצעים של 7.5 נקודות וכ-5 כדורים חוזרים ועזר לקבוצתו להעפיל לחצי גמר משחקי ההצלבה בליגה האיטלקית. בעונתו השנייה בקבוצה רשם ממוצעים של 7.8 נקודות ו-5.4 כדורים חוזרים והעפיל שוב עם קבוצתו לחצי גמר משחקי ההצלבה של הליגה האיטלקית.

בעונת 2008/2009 עבר ווטסון לשורותיה של קבוצת הכדורסל הישראלית הפועל ירושלים, עימה הגיע למקום הרביעי בליגה. ממוצעיו בירושלים היו 10.7 נקודות ו-8.7 כדורים חוזרים. ווטסון עזב את הקבוצה בסיום העונה וחתם במדי הקבוצה הליטאית, ז'לגיריס קובנה.

קישורים חיצוניים
----------------

* פרופיל, באתר Sports-Reference
* פרופיל, באתר eurobasket
* פרופיל, באתר היורוליג
* דף השחקן באתר היורוליג

הערות שוליים
------------

1. ↑  שלמה פשקוס, הפועל ירושלים מציגה: טרוויס "המשאבה" ווטסון, באתר nrg‏, 20 בספטמבר 2008
פירוש נוסף ערך זה עוסק בחלקיקים מוצקים קטנטנים. אם התכוונתם למשמעות אחרת, ראו אבק (פירושונים).
צלעות קירור מאובקות של מחשב נייד
**אבק** הוא שם כללי לחלקיקים מוצקים קטנטנים, בקוטר של פחות מ-500 מיקרומטר (לחלקיקים גדולים יותר, ראו חול וגרגרים), ובאופן כללי יותר, לחומר מפורר עד דק. על פני כדור הארץ, אבק מופיע באטמוספירה מכמה מקורות שונים, ובהם אבק מאדמה שהורם על ידי הרוח, התפרצויות געשיות, וזיהום תעשייתי. אבק נפוץ מאוד גם בחלל החיצון (ראו תווך בין-כוכבי), שם גזים וענני אבק הם סימנים עיקריים למערכות כוכבים.

האבק המתאסף בבתים מקורו בתאי עור שנשרו, אבק אטמוספירי ואבק שמקורו סיבים מבגדים ומכיסויים. הוא מוסר בעזרת מטאטאים, מטליות אבק, או שואבי אבק.

ההתנהגות הפיזיקלית של אבק פועלת על פי חוקים שאינם תמיד תואמים לאלו של חומר מוצק או נוזלי. למשל, הלחץ המופעל על קופסה מלאה אבק אינו בהכרח אחיד. החלקיקים של האבק מפוזרים בכך שכל החלקיקים מסתדרים בין כוחות המשיכה ביניהם. כוחות המשיכה הללו יוצרים את האבק כמו שהוא נוצר – גוש אפור.

סופות אבק מתחוללות באזורים יבשים, כאשר חול מעל פני האדמה נגרף ונישא למעלה בזרמי אוויר עולים. בשנת 1934 התחוללו בטקסס סופות אבק כה עזות, עד שקילפו את שיכבת האדמה העליונה, הרסו חוות חקלאיות רבות והפכו את המקום למשטח אבק ענק, הידוע בכינויו "אגן האבק". בישראל מתחוללות סופות אבק בעיקר באזור הנגב.

ראו גם
------

* קרדית אבק הבית
* הצטברות אבק
* שואב אבק
* תווך בין-כוכבי
* סופת חול
* אבק שרפה
* נשורת גרעינית, מכונה לפעמים "אבק רדיואקטיבי"
* מוך טבורי
* מאבק נוצות

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **אבק** |
| ויקישיתוף תמונות ומדיה בוויקישיתוף: **אבק** |

* מאיר ברק, ממה מורכב אבק הבית?, במדור "שאל את המומחה" באתר של מכון דוידסון לחינוך מדעי, 16 מאי 2010
* .Tiny meteorites are everywhere. Here’s how to find them, סרטון באתר יוטיוב – חלק מהאבק שלנו הוא בכלל מהחלל!
* אבק, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007565480905171
* BnF: cb11982464b (data)
* GND: 4057011-3
* LCCN: sh85040073
* NARA: 10647641
* NDL: 00574763
* NKC: ph124523

 |
**אנתוני "טוני" קמפבל** (באנגלית: **Anthony "Tony" Campbell**; נולד ב-17 במאי 1962) הוא כדורסלן עבר אמריקאי, אשר שיחק באופן פעיל בין השנים 1984–1997. בעונת 1987/1988 זכה באליפות ליגת ה-NBA כשחקן לוס אנג'לס לייקרס, וממוצעיו הכוללים לאורך 11 עונותיו בליגה הם 11.6 נקודות, 3.1 ריבאונדים ו-1.5 אסיסטים למשחק.

קריירת מכללות
-------------

קמפבל נולד וגדל בעיר טינק שבניו ג'רזי, ובין השנים 1980–1984 למד באוניברסיטת המדינה של אוהיו. בשתי עונותיו הראשונות בקבוצת האוניברסיטה שיתף פעולה עם שחקני ה-NBA לעתיד הרב ויליאמס וקלארק קלוג, ובשתי העונות הבאות, לאחר עזיבתם, היה הקלעי המוביל של ה"באקאייס" עם ממוצעים של 19.0 ו-18.6 נקודות למשחק, בהתאמה. בעונת 1982/1983 הוליך את הקבוצה לשלב שמינית גמר טורניר אליפות המכללות (NCAA Sweet Sixteen), בו הודחה על ידי אוניברסיטת קרוליינה הצפונית של מייקל ג'ורדן, בראד דוהרטי וסם פרקינס.

קריירת משחק מקצועית
-------------------

בדראפט ה-NBA‏ 1984 נבחר קמפבל על ידי דטרויט פיסטונס, בבחירה ה-20. ב-3 עונותיו בדטרויט קלע 6.2 נקודות בממוצע למשחק, כשחקן ספסל, ובעונת 1986/1987 העפיל עם הקבוצה לגמר האזור המזרחי בפלייאוף.

במרץ 1988 חתם על חוזה בלוס אנג'לס לייקרס. עד לסיום עונת 1987/1988 קלע 11.0 נקודות בממוצע למשחק, ובפלייאוף 1988 סייע ללייקרס לזכות באליפות ה-NBA, לאחר שגברו על הפיסטונס (4–3) בסדרת הגמר. בעונה העוקבת העפיל עם הלייקרס פעם נוספת לגמר ה-NBA, אולם הפעם הובסה קבוצתו מול הפיסטונס, בתוצאה 0–4.

בספטמבר 1989 חתם קמפבל על חוזה במינסוטה טימברוולבס, לקראת עונת הבכורה של המועדון. בכל 3 עונותיו עם הטימברוולבס היה הקלעי המוביל של הקבוצה, ולאורך התקופה העמיד ממוצעים כוללים של 20.6 נקודות, 4.6 ריבאונדים ו-2.8 אסיסטים למשחק. על אף הצטיינותו, במהלך 3 העונות רשמה מינסוטה מאזן כולל של 66 ניצחונות ו-180 הפסדים (26.8%). ב-2 בפברואר 1990 קבע שיאי קריירה של 44 נקודות ו-14 ריבאונדים, בניצחון הטימברוולבס מול בוסטון סלטיקס.

לקראת עונת 1992/1993 הועבר בטרייד לניו יורק ניקס, בתמורה לבחירת דראפט עתידית. בפלייאוף 1993 העפיל עם הניקס לגמר האזור המזרחי, בו הפסידו מול שיקגו בולס (2–4).

בינואר 1994 הועבר בטרייד לדאלאס מאבריקס, יחד עם בחירת דראפט עתידית, תמורת דרק הרפר, ובעונת 1994/1995 עבר לשחק בקליבלנד קאבלירס.

בין השנים 1995–1997 שיחק עבור א.א.ק. אתונה מליגת העל היוונית ו"פלורידה ביץ' דוגס" מליגת ה-CBA, בטרם פרש ממשחק.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  הסטטיסטיקות של קמפבל בליגת ה-NBA, באתר basketball-reference.com
2. ↑  הסטטיסטיקות של קמפבל בליגת המכללות, באתר sports-reference.com
3. ↑  סטטיסטיקות המשחק בין אוהיו סטייט לקרוליינה הצפונית, באתר sports-reference.com
4. ↑  רשימת הנבחרים בדראפט 1984, באתר basketball-reference.com
5. ↑  קמפבל חותם על חוזה בלייקרס, באתר לוס אנג'לס טיימס, 31 במרץ 1988
6. ↑  קמפבל חותם על חוזה בלייקרס, באתר לוס אנג'לס טיימס, 13 בספטמבר 1989
7. ↑  סטטיסטיקות המשחק בין מינסוטה לבוסטון, באתר basketball-reference.com
8. ↑  קמפבל נשלח בטרייד לניקס, באתר הניו יורק טיימס, 15 בספטמבר 1992
9. ↑  קמפבל נשלח בטרייד לדאלאס, באתר הניו יורק טיימס, 7 בינואר 1994
**ויליאם דין "וילי" נאולס** (באנגלית: **William Dean "Willie" Naulls**;‏ 7 באוקטובר 1934 – 22 בנובמבר 2018) היה כדורסלן אמריקאי, אשר שיחק בליגת ה-NBA בין השנים 1956–1966. לאורך הקריירה זכה 3 פעמים באליפות ה-NBA, השתתף 4 פעמים במשחק האולסטאר ורשם ממוצעים כוללים של 15.8 נקודות, 9.1 ריבאונדים ו-1.6 אסיסטים למשחק.

קריירת מכללות
-------------

נאולס נולד בדאלאס שבטקסס, ובילדותו עבר עם משפחתו ללוס אנג'לס, קליפורניה, בשל ההפרדה הגזעית בעיר הולדתו. בעונתו האחרונה בקבוצת הכדורסל של "תיכון סן פדרו", 1951/1952, זכה בפרס שחקן התיכונים המצטיין של קליפורניה ("California Mr. Basketball").

בין השנים 1952–1956 למד נאולס באוניברסיטת קליפורניה בלוס אנג'לס ("UCLA"), ושיחק בקבוצת הכדורסל שלה תחת המאמן ג'ון וודן. בעונתו האחרונה בקבוצה נבחר לחמישיית העונה של ליגת המכללות ("Second-team All-American") לאחר שרשם ממוצעים של 23.6 נקודות ו-14.6 ריבאונדים למשחק, והוביל את UCLA לשמינית גמר טורניר אליפות המכללות. במשחק שמינית הגמר הפסידה קבוצתו מול האלופה שבדרך, אוניברסיטת סן פרנסיסקו, אותה הוביל ביל ראסל. בעת סיום לימודיו הוביל נאולס את כל שחקני UCLA בסך נקודות (1,225) וריבאונדים (900) בקריירה.

קריירת משחק
-----------

בדראפט ה-NBA‏ 1956 נלקח נאולס בבחירה העשירית על ידי סנט לואיס הוקס, אך כבר לאחר 19 משחקים הועבר בטרייד לניו יורק ניקס, בתמורה לסלייטר מרטין. ב-5 העונות הבאות היה אחד השחקנים המובילים של הניקס, לצד ריצ'י גארין וקני סירס, השתתף 4 פעמים במשחק האולסטאר והעמיד ממוצעים של 20.9 נקודות ו-12.3 ריבאונדים למשחק. בשנת 1960 נבחר לשמש כקפטן של הניקס, ובכך הפך לקפטן האפרו-אמריקאי הראשון בכל ליגות הספורט הגדולות בארצות הברית. עונתו הטובה ביותר מבחינה אישית הייתה 1961/1962, בה קלע 25.0 נקודות בממוצע למשחק. ב-2 במרץ 1962 לקח חלק ב"משחק 100 הנקודות של וילט צ'מברלין", ואף קלע בו 31 נקודות.

בדצמבר 1962, לאחר כ-6 שנים בניו יורק, הועבר יחד עם קני סירס בטרייד לסן פרנסיסקו ווריורס בתמורה לטום גולה.

לקראת עונת 1963/1964 נמכר על ידי הווריורס לבוסטון סלטיקס, אלופת ה-NBA ב-5 העונות הקודמות. בכל 3 עונותיו עם הסלטיקס סייע לקבוצה לזכות באליפות ה-NBA, עם ממוצעים של 10.3 נקודות למשחק כשחקן ספסל. במשחק מול סנט לואיס הוקס ב-26 בדצמבר 1964 החליף את טום היינסון הפצוע בחמישיית הקבוצה, ובכך יצר את החמישייה הפותחת הראשונה בתולדות ה-NBA המורכבת כולה משחקנים אפרו-אמריקאים, לצד ביל ראסל, סאץ' סנדרס, סם ג'ונס, וקיי. סי. ג'ונס.

ב-22 בנובמבר 2018 נפטר נאולס כתוצאה מכשל נשימתי, אשר נבע מתסמונת צ'רג שטראוס בה נאבק ב-8 השנים האחרונות לחייו.

קישורים חיצוניים
----------------

ויקישיתוף מדיה וקבצים בנושא **וילי נאולס** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של נאולס, באתר basketball-reference.com
2. 1 2 3  ההודעה על פטירתו של נאולס, באתר הניו יורק טיימס, 25 בנובמבר 2018
3. ↑  הניקס ממנים את נאולס לקפטן הקבוצה, באתר הניקס
4. ↑  סטטיסטיקות המכללות של נאולס, באתר sports-reference.com
5. ↑  רשימת הנבחרים בדראפט 1956, באתר thedraftreview.com
6. ↑  סטטיסטיקות המשחק בין הניקס לווריורס, באתר basketball-reference.com
7. 1 2  ההודעה על פטירתו של נאולס, באתר NBC,‏ 25 בנובמבר 2018
הפגנה נגד מלחמה בעיראק שנערכה בכיכר הפרלמנט ב-20 במרץ 2003, מבט מגג ארמון וסטמינסטר
פסלו של וינסטון צ'רצ'יל
**כיכר פרלמנט** (באנגלית: **Parliament Square**) היא כיכר הממוקמת בפינה הצפונית מערבית של ארמון וסטמינסטר שרובע וסטמינסטר שבלונדון. 

מבנים נוספים בסביבת הכיכר הם מנזר וסטמינסטר וכנסיית סנט מרגרט, בית הגילדות מידלסקס ומשרד האוצר של בריטניה.

צורה
----

צורתה של הכיכר ריבועית ובמרכזה מדשאה גדולה ומסביבה שביל הולכי רגל היקפי, בצלע הצפונית של הכיכר מוצבים פסלים הפונים לשביל, מלבד פסלו של וינסטון צ'רצ'יל המוצב כשפניו לכיוון הביג בן וארמון וסטמינסטר. בצלע המערבית ישנה בימה מוגבהת לצד שביל הולכי הרגל ואליה מובילים מדרגות.

הפסלים בכיכר
------------

בכיכר פסלים רבים של מדינאים בריטים. הידועים בפסלים הם פסלו של וינסטון צ'רצ'יל (בפינה הצפון מזרחית של הכיכר), אברהם לינקולן (אל מול בית הגילדות), רוברט פיל (בפינה הדרום מערבית של הכיכר), יאן כריסטיאן סמטס (בפינה הצפונית של הפארק), בנג'מין דיזראלי, ג'ורג' קאנינג ואוליבר קרומוול.

היסטוריה
--------

הכיכר הוקמה בשנת 1868 במטרה ליצור שטח פתוח סביב ארמון וסטמינסטר. לצורך הקמתה נהרסו מספר בניינים שעמדו במקום. הכיכר הוקמה על פי תכנון האדריכל צ'ארלס ברי ובמרכזה עמדה אנדרטת מזרקת בקסטון שהועברה מן המקום בשנת 1940.

הכיכר, בשל מיקומה - אל מול בניין הפרלמנט- מהווה אתר להפגנות נגד פעולות הממשלה. בשל ההפגנות הסוערות שנערכו במקום כנגד הפעולות הצבאיות הבריטיות בעיראק נחקק בשנת 2005 חוק על ידי הפרלמנט הבריטי (ה- Serious Organised Crime and Police Act 2005) האוסר על הפגנות בכיכר, ובמרחק של קילומטר מכל צדדיה מבלי לקבל אישור מראש ממפקד המשטרה המטרופולינית.

קישורים חיצוניים
----------------

| עיינו גם בפורטל: |
| --- |
|  | **פורטל לונדון** |

ויקישיתוף מדיה וקבצים בנושא **כיכר פרלמנט** בוויקישיתוף
* אתר הכיכר

| הסיטי של וסטמינסטר |
| --- |
| שכונות | בייזווטר • בלגרביה • הוברן • הייד פארק • וסט אנד • ליסון גרוב • מיידה וייל (ונציה הקטנה) • מייפייר • מילבנק • מרילבון • נייטסברידג' • סוהו וצ'יינה טאון • סנט ג'ונס ווד • סנט ג'יימס • פדינגטון • פימליקו • פיצרוביה • קובנט גרדן • קווינז פארק |  |
| אתרים בעלי חשיבות | ארמון בקינגהאם • בית הגילדות של מידלסקס • בית הסעודות • בית קלרנס • הגלריה הלאומית • וייטהול • כיכר טרפלגר • מוזיאון טייט בריטניה • מנזר וסטמינסטר • רחבת משמר הסוסים • קתדרלת וסטמינסטר • מגרש הקריקט לורדס • בית ברלינגטון • טייברן |
| פארקים | גני קנזינגטון • הייד פארק • גרין פארק • פארק סנט ג'יימס • ריג'נטס פארק |
| אזורי בחירה | ריג'נטס פארק וקנזינגטון צפון • הסיטי של לונדון והסיטי של וסטמינסטר |
| ראו גם | אתרים נוספים בווסטמינסטר |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 2186651f-5f81-43ea-a988-e00a55a24837
* VIAF: 315149236
* WorldCat (עם VIAF): 315149236

 |
**אמיל רודולף וייס** (בגרמנית: **Emil Rudolf Weiß**‏; 12 באוקטובר 1875 – 7 בנובמבר 1942) היה צייר, טיפוגרף, גרפיקאי ומשורר גרמני, חבר הזצסיון הברלינאי.

קורות חיים
----------

אביו היה שוטר והוא גדל ברייסאך ובאדן-באדן. בשנים 1893 עד 1896 למד באקדמיה לאמנויות יפות בקרלסרוהה אצל רוברט פוצלברגר. בשנת 1895 פרסם את אלבום היצירות הראשון שלו וכרך שירה לירית. לאחר שעזב את קרלסרוהה למד באקדמיה ז'וליאן בפריז. יחד עם פליקס ואלוטון הוא אייר ספר בשם Der bunte Vogel (הציפור הססגונית).

לאחר מכן חזר לקרלסרוהה לפני שנסע לשטוטגרט, שם עבד עם הנס תומה וליאופולד גרף פון קלקרויט. בשנת 1899 הוא חזר לפריז עם חברו, קרל הופר. בשנים 1902 עד 1909 הוא נהנה מחסותו של התעשיין השווייצרי, תיאודור ריינהרט. באותה תקופה הוא גם עיצב פרסומות מסחריות עבור חברת השוקולד סטולוורק. הוא התחתן עם זמרת בשם יוהנה שוואן בשנת 1903.

לאחר נישואיו, העסיק אותו קרל ארנסט אוסטהאוס בבית הספר לציור במוזיאונים פולקוואנג בהאגן.

הוא עסק גם בעיצוב ספרים עבור ס' פישר ורלאג. בשנת 1904 הוא השתתף בתערוכה הראשונה של דויטשר קונסטלרבונד וסיפק איורים ל"דר בונטשק", ספר ילדים מאת ריכרד דהמל. בשנת 1907, בהמלצתו של ברונו פול, הוא מונה למרכז ההוראה ב Kunstgewerbemuseum Berlin בברלין והוא הצטרף לקבוצת הזצסיון הברלינאי.

הוא מונה לפרופסור בבית הספר של קונסטגברבמוזיאון בשנת 1910, שם לימד ציור דקורטיבי ורישום עד 1933.הוא התגרש מיוהאנה בשנת 1914 וגויס בשנת 1917, אם כי הוא פוטר במהירות משירות בשל בעיית לב. באותה שנה הוא התחתן עם הפסלת רנה זינטניס.

הוא הפך לחבר באקדמיה הפרוסית לאמנויות בשנת 1922. שנתיים לאחר מכן תכנן את מטבעות הרייכמרק החדשים.

הוא גם יצר גופנים רבים, אבל הם אינם בשימוש היום. עבודתו הייתה גם חלק מאירוע הציור בתחרות האמנות באולימפיאדת הקיץ 1928.

בשנת 1933 ביטל השלטון הנאצי את אישורי ההוראה והוא נסגר בביתו בבאדן-באדן, שם התרכז בכתיבה. בשנת 1936 הוא השתתף בתערוכה השנתית האחרונה של דויטשר קונסטלרבונד בהמבורג, שנסגרה על ידי השלטון הנאצי. בשנה שלאחר מכן הוא גורש מהאקדמיה לאמנויות.

הוא נפטר לאחר שלקה בהתקף לב ונקבר, על פי בקשתו, בברנאו אים שוורצוואלד.

תערוכת זיכרון נערכה בפרייבורג אים ברייסגאו, לאחר שחרורה בשנת 1944.

רבות מיצירותיו אבדו במהלך המלחמה.

גלריה
-----

* 
* 
* 
* 
* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **אמיל רודולף וייס** בוויקישיתוף

הערות שוליים
------------

1. 1 2  Badische Zeitung, Nicht verfolgt, aber ausgeschlossen - Lahr - Badische Zeitung, www.badische-zeitung.de (בגרמנית)
2. ↑  Identifont - Emil Rudolf Weiss, www.identifont.com
3. ↑  Olympedia – Emil Rudolf Weiss, www.olympedia.org

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007269855305171
* BnF: cb14849176m (data)
* GND: 118766422
* ISNI: 0000 0001 0982 0783
* KulturNav: 94f33141-2f17-485d-9fa8-ee00a9bb8b12
* LCCN: n94050422
* NKC: mzk2009533384
* NTA: 074897365
* RKD: 83453
* SUDOC: 11165226X
* ULAN: 500060204
* VIAF: 66734082
* WorldCat: lccn-n94050422

 |
**שושנה שִילוֹנִי** (6 בדצמבר 1932 בוצ'אץ', גליציה המזרחית, פולין – 22 באוגוסט 2023, ראשון לציון, ישראל) הייתה סופרת ילדים ונוער ואשת חינוך ישראלית, אשר כתיבתה התמקדה בתיעוד ובהנצחת השואה.

ביוגרפיה
--------

### ילדותה בפולין

שילוני נולדה לרחל ומאיר בְּרֶכֶר בעיר בוצ'אץ', אשר מצויה בימינו בשטח אוקראינה, בעת שהייתה תחת שליטת פולין. סבה גדליהו שירת בצבא האימפריה הרוסית ולאחר מלחמת רוסיה–יפן ערק מהצבא והיגר לפולין. בספטמבר 1939 פלש הצבא האדום לשטחי פולין מתוקף הסכם ריבנטרופ–מולוטוב והעיר בוצ'אץ' נכבשה. ב-22 ביוני 1941 תקפו הגרמנים את כוחות הצבא האדום במסגרת מבצע ברברוסה, בראשית יולי נפלה בוצ'אץ' לידי הוורמאכט ומיד החלו ברדיפת יהודי העיר.
כל משפחתה: הוריה, אחותה רבקה, אחיה אברהם, סבה גדליהו וסבתה לאה נספו בשואה. שושנה ניצלה, מאחר שהועברה קודם לכן על ידי הוריה לכפר אוקראיני בשם פושקובצה, שם הוסתרה בעליית גג על ידי בת משפחה נוצרית. במרץ 1944 שחרר הצבא האדום את האזור.

### בישראל

במאי 1946 עלתה דרך נמל קונסטנצה לארץ ישראל במסגרת עליית הנוער. היא התחנכה בבית הספר מקוה ישראל, שם פגשה את בעלה יצחק, והשניים נישאו ב-1950. שילוני עבדה שנים רבות כמזכירה במוסדות חינוך שונים, ובמקביל פרסמה שבעה ספרי ילדים ונוער, העוסקים בתיעוד ובהנצחת השואה, ומהווים חומר עזר להוראת השואה במוסדות החינוך בישראל. סיפוריה התפרסמו גם בעיתוני הילדים: "דבר לילדים", "הארץ שלנו" ו"זרקור". שילוני תמיד שמחה להרצות ולספר את סיפורה האישי. היא הייתה חברת הסומליו"ן (ארגון של סופרי הילדים והנוער בישראל).

ב-2002 הוזמנה יחד עם משפחתה לנאום בכנסת ולספר את קורותיה, תוך ציון לשבח על תרומתה לזיכרון והוראת השואה. בשנת 2018 רואיינה על ידי אהרן ברנע לערוץ הכנסת, וכן הוזמנה להדליק משואה בטקס העירוני ליום הזיכרון לשואה ולגבורה בראשון לציון.

שילוני התגוררה בראשון לציון עד פטירתה בשנת 2023. הותירה אחריה בעל, שני בנים, 6 נכדים ו-6 נינים.

ספריה
-----

* **אחת ממשפחה**, הוצאת יהושע צ'צ'יק, 1963. (נוער)
* **הנסיעה הגורלית**, הוצאת יבנה, תל אביב, 1967, ציורים: אבא פניכל. (ילדים)
* **בוצ'אץ'**, הוצאת משרד החינוך והתרבות, 1970. (תלמידי בתי ספר-נוער)
* **גיבורי החדר הלבן**, הוצאת יזרעאל, תל אביב, 1973, איורים: בינה גבירץ. (ילדים)
* **פנימיית הניצולים**, הוצאת יזרעאל, תל אביב, 1979. (נוער)
* **סולם במחבואים**, הוצאת תמוז, תל אביב, 1994, ציורים: יפעת נחשון. (ילדים)
* **חגים במסתור**, הוצאת באר, ראשון לציון, 2005, איורים: גני דורין. (ילדים)

קישורים חיצוניים
----------------

ויקישיתוף מדיה וקבצים בנושא **שושנה שילוני** בוויקישיתוף
* שושנה שילוני, ברשת החברתית פייסבוק
* היו ימים, אהרן ברנע משוחח עם שושנה שילוני, באתר ערוץ הכנסת, 10 באפריל 2018
* ריאיון עם שושנה שילוני, האוניברסיטה העברית, המכון ליהדות זמננו ע"ש אברהם הרמן, המדור לתיעוד בעל פה, 1997 קטע קול
* רשימת הפרסומים של שושנה שילוני, בקטלוג הספרייה הלאומית
* שושנה שילוני, ב"לקסיקון הספרות העברית החדשה"

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007473330005171
* ISNI: 0000 0000 3224 0958
* LCCN: n95004693
* VIAF: 78020648
* WorldCat: lccn-n95004693

 |
**ג'יימס ארתור "ג'ים" ג'קסון** (באנגלית: **James Arthur "Jim" Jackson**; נולד ב-14 באוקטובר 1970) הוא כדורסלן עבר אמריקאי, אשר שיחק בליגת ה-NBA בין השנים 1992–2006. לאורך 14 עונותיו ב-NBA שיחק עבור 12 קבוצות שונות, ובכך הוא ניצב במקום השני במספר מועדונים שעבר שחקן בודד, לאחר איש סמית'. ממוצעי הקריירה שלו עומדים על 14.3 נקודות, 4.7 ריבאונדים ו-3.2 אסיסטים למשחק.

נעורים וקריירת מכללות
---------------------

ג'קסון נולד וגדל בעיר טולידו שבאוהיו. בשנתו האחרונה ב"תיכון מקומבר" המקומי הוביל את קבוצת הכדורסל שלו לזכייה באליפות התיכונים של אוהיו. כמו כן השתתף באותה שנה במשחק מקדונלד'ס אול-אמריקן, המציג את שחקני ליגת התיכונים המצטיינים בארצות הברית.

בין השנים 1989–1992 למד באוניברסיטת המדינה של אוהיו, ובשלוש עונותיו בקבוצת הכדורסל שלה רשם ממוצעים של 19.2 נקודות, 5.9 ריבאונדים ו-4.0 אסיסטים למשחק. בעונות 1991 ו-1992 זכה בתואר השחקן המצטיין של מחוז ה-Big 10, ונבחר לחמישיית העונה של ליגת המכללות כולה.

קריירת משחק
-----------

בדראפט ה-NBA ‏1992 נלקח ג'קסון בבחירה הרביעית, על ידי דאלאס מאבריקס. לאחר מחלוקת מתמשכת עם המאבריקס בנוגע לתנאי חוזהו בקבוצה, הצטרף ג'קסון לקבוצה רק במרץ 1993, וב-28 המשחקים בהם שותף בעונת הרוקי קלע 16.3 נקודות למשחק. בעונה הבאה שותף בכל משחקי קבוצתו, והציג יכולת טובה עם ממוצעים של 19.2 נקודות, 4.7 ריבאונדים ו-4.6 אסיסטים למשחק, אך המאבריקס סיימו עם המאזן הגרוע ביותר בליגה בפעם השנייה ברציפות. בעונת 1994/1995 הצטרף לדאלאס הרוקי ג'ייסון קיד, אשר לצד ג'קסון וג'מאל משבורן השלים קו אחורי צעיר ומבטיח שזכה לכינוי "Three J's" (שמות שלושת השחקנים מתחיל באות "J"). באותה עונה היה ג'קסון אחד השחקנים הבולטים בליגה כשקלע 25.7 נקודות בממוצע למשחק, אך לאחר 51 משחקים נפצע בקרסולו והושבת להמשך העונה. במהלך עונתו החמישית עם המאבריקס, 1996/1997, הועבר בטרייד לניו ג'רזי נטס.

מאז קיץ 1997 ועד לסיום הקריירה בשנת 2006 שיחק ג'קסון עבור פילדלפיה 76', גולדן סטייט ווריורס, פורטלנד טרייל בלייזרס, אטלנטה הוקס, קליבלנד קאבלירס, מיאמי היט, סקרמנטו קינגס, יוסטון רוקטס, פיניקס סאנס ולוס אנג'לס לייקרס, ובאף אחת מהקבוצות לא שיחק במשך שתי עונות רצופות. בעונות 1998/1999 ו-2004/2005 העפיל עם קבוצותיו (פורטלנד ופיניקס, בהתאמה) לשלב גמר האזור המערבי, ובשתי הסדרות הודח על ידי סן אנטוניו ספרס. בסיום עונת 2005/2006 הודיע על פרישה ממשחק, בגיל 35.

קישורים חיצוניים
----------------

ויקישיתוף מדיה וקבצים בנושא **ג'ים ג'קסון** בוויקישיתוף
* ג'ים ג'קסון, ברשת החברתית אקס (טוויטר)
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  השחקנים ששיחקו עבור מספר קבוצות ה-NBA הרב ביותר, באתר basketball-reference.com
2. ↑  סטטיסטיקות הקריירה של ג'קסון ב-NBA, באתר basketball-reference.com
3. 1 2  ביוגרפיה, באתר היכל התהילה של הכדורסל באוהיו
4. ↑  סטטיסטיקות המכללות של ג'קסון, באתר sports-reference.com
5. ↑  רשימת הנבחרים בדראפט 1992, באתר basketball-reference.com
6. ↑  Jim Jackson divulges details of his 1992 holdout, באתר dallasnews.com,‏ 26 בינואר 2014
7. ↑  Remembering the Three J's, באתר bleacherreport.com,‏ 12 בינואר 2010
**אלן ברייר** (בצרפתית: **Alain Barriere**‏; 18 בנובמבר 1935 – 18 בדצמבר 2019) היה זמר צרפתי שייצג את צרפת באירוויזיון 1963.

ביוגרפיה
--------

אלן נולד בעיירה קטנה על חוף ברטאן. בשנת 1955 נרשם ללימודי הנדסה, בזמן לימודיו הוא קנה גיטרה והחל לכתוב שירים.

בשנת 1960 סיים את לימודיו עבר להתגורר בפאריס והחל להופיע במועדונים קטנים בפאריס ושנה מאוחר יותר זכה בתחרות שירים בצרפת עם השיר "Cathy" שנכתב על ידו.
סגנון המוזיקה שלו היה מבוסס על שאנסון ועד מהרה הוחתם ברייר על חוזה הקלטות והוציא סינגלים.

בשנת 1963 נבחר לייצג את צרפת באירוויזיון עם השיר "Elle était si jolie" (בעברית: "היא הייתה כה יפה") השיר אמנם לא זכה בתחרות וסיים רק במקום החמישי אך זכה להצלחה גדולה בעולם, וזכה למספר גרסאות כיסוי, כולל בישראל, בה זכה השיר לשתי גרסאות בעברית על ידי אריק לביא ("בסיבוב בהרצליה") ודקלון ("בנתיב מעורפל"). בשנת 1990 אף הופיע השיר בתחילת ובסיום הסרט הישראלי "נשיקה במצ"ח".

בשנות השבעים עזב ברייר את חברת התקליטים שלו ופתח חברת תקליטים משלו, אך לא הצליח לשחזר את ההצלחה שלו משנות השישים.

בשנת 1975 התחתן ברייר ונולדה לו ולרעייתו בת. מאוחר יותר עבר עם רעייתו לארצות הברית, שם התגורר במשך ארבע שנים לאחר שהסתבך בצרפת עם בעיות מס.

בשנות התשעים ושנות האלפיים חזר לבמה אך פרש ממוזיקה בשנת 2011 בשל בעיות בריאותיות.

ב 19 בדצמבר 2019, חודש לאחר יום הולדתו ה-84, מת ברייר מדום לב לאחר שסבל משבץ מספר פעמים.

קישורים חיצוניים
----------------

ויקישיתוף מדיה וקבצים בנושא **אלן ברייר** בוויקישיתוף
* ynet, הזמר הצרפתי אלן ברייר הלך לעולמו, באתר ynet, 19 בדצמבר 2019

* אלן ברייר, במסד הנתונים הקולנועיים IMDb (באנגלית)

* אלן ברייר, באתר אייטונס (באנגלית)

* אלן ברייר, באתר ספוטיפיי

* אלן ברייר, באתר MusicBrainz (באנגלית)

* אלן ברייר, באתר דיזר

* אלן ברייר, באתר Yandex.Music (ברוסית)

* אלן ברייר, באתר Discogs (באנגלית)

* אלן ברייר, באתר DNCI

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007597932305171
* BNE: XX847739
* BnF: cb13891183v (data)
* GND: 119008661
* ISNI: 0000 0000 7827 4205
* LCCN: no98056864
* MusicBrainz: a442b886-8a91-40bb-a370-91bb5d8ce537
* NKC: xx0069304
* SNAC: w6x92jcm
* SUDOC: 169160939
* VIAF: 47562284
* WorldCat: lccn-no98056864

 |
**אטיין אמארה קמארה** (בצרפתית: **Etienne Amara Camara**; נולד ב-30 במרץ 2003 בנואזי-לה-גראן שבצרפת) הוא כדורגלן צרפתי המשחק בעמדת הקשר האחורי בקבוצת אודינזה מהסרייה א'.

קריירת מועדונים
---------------

קמארה גדל במחלקות הנוער של US טורסי, אנז'ה והאדרספילד טאון. ב-9 בינואר 2021 ערך את הופעת הבכורה שלו בהאדרספילד טאון, בהפסד 3-2 לפלימות' ארגייל במסגרת הסיבוב השלישי של גביע ה-FA לעונת 2020/2021. ב-13 באוגוסט 2022 ערך את הופעת הבכורה שלו בפוטבול ליג צ'מפיונשיפ, בניצחון 3-1 על סטוק סיטי במסגרת המחזור השלישי לעונת 2022/2023.

ב-14 ביולי 2023 חתם קמארה על חוזה לארבע שנים באודינזה מהסרייה א'.

קריירה בינלאומית
----------------

קמארה היה חלק מסגל נבחרת צרפת עד גיל 20 לטורניר גביע העולם עד גיל 20 לעונת 2023.

קישורים חיצוניים
----------------

* פרופיל, באתר Transfermarkt

הערות שוליים
------------

1. ↑  Benvenuto Camara באתר הרשמי של אודינזה, 14 ביולי 2023 (באיטלקית)
2. ↑  Le groupe pour la Coupe du monde באתר הרשמי של התאחדות הכדורגל הצרפתית, 10 במאי 2023 (בצרפתית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אטיין קמארה"**.